Wat was die eerste sonde? — Wagtoring AANLYN BIBLIOTEEK
g 6/06 bl. 28-29
Ons kan by die eerste mensepaar leer
HIERDIE vraag is allesbehalwe akademies. Hoe so? Omdat Adam en Eva se ongehoorsaamheid aan God 'n uitwerking op al die geslagte daarna tot in ons dag gehad het. Die Bybel sê: 'Deur een mens het die sonde in die wêreld ingekom en die dood deur die sonde, en die dood het só tot alle mense deurgedring omdat hulle almal gesondig het' (Romeine 5:12). Maar hoe het die eenvoudige daad om vrugte van 'n boom af te pluk en te eet sulke tragiese gevolge meegebring?
Toe hulle van die vrug geëet het, het Adam en Eva egter nie goddelike insig verkry in wat goed en kwaad is nie. Trouens, Eva het vir God gesê: "Die slang—hy het my bedrieg" (Genesis 3:13). Sy was nogtans bewus van God se bevel en het dit selfs vir die slang, Satan se mondstuk, herhaal (Openbaring 12:9). Haar daad was dus een van moedswillige ongehoorsaamheid (Genesis 3:1-3). Adam is egter nie bedrieg nie (1 Timoteus 2:14). In plaas van sy Skepper lojaal te gehoorsaam, het hy na sy vrou geluister en haar onafhanklike weg gevolg.—Genesis 3:6, 17.
Om getrou aan homself en aan sy heilige standaarde te wees, het God Adam en Eva tereg die doodsvonnis opgelê en hulle uit die tuin van Eden gesit (Genesis 3:19, 23, 24). Hulle het dus die Paradys, geluk en die ewige lewe verloor, en sonde, lyding en die dood was die gevolg. Wat 'n tragiese verwikkeling vir die mensdom! Maar onmiddellik nadat God die egpaar gevonnis het, het hy belowe om al die skade ongedaan te maak wat hulle sonde tot gevolg gehad het, sonder om sy eie regverdige standaarde te verontagsaam.
Jehovah het hom voorgeneem om dit vir Adam en Eva se nakomelinge moontlik te maak om van die dodelike greep van sonde bevry te word. Hy het dit deur middel van Jesus Christus verwesenlik (Genesis 3:15; Matteus 20:28; Galasiërs 3:16). Deur hom sal God sonde en al die gevolge daarvan uit die weg ruim en die aarde in 'n wêreldwye paradys omskep, net soos hy hom dit aan die begin voorgeneem het.—Lukas 23:43; Johannes 3:16.